Liberal Alliances katastrofale valgresultat bør give anledning til eftertanke i erhvervslivet, der har støttet markant mindre op om partiet end tidligere.

Sådan lyder det fra landsformand Leif Mikkelsen på dagen, hvor partiet forsøger at forstå, hvordan det kunne tabe 9 mandater ved folketingsvalget. I første omgang ser han indad.

»Vi har været i regering. Det har kostet. Det har sløret vores klare politiske budskaber, som var det, vi fik et godt valg på sidste gang«, siger Leif Mikkelsen, der medgiver, at også troværdigheden kan have lidt et knæk: »Når man har store forventninger, fordi vi har meldt meget klart ud, at vi vil det og det, og man så ikke kan levere varen, så er der kort vej til skuffelse«.